ജയിലിലെ ഫോണ് വിളി : അന്വേഷണത്തില് രാഷ്ട്രീയഉദ്യോഗസ്ഥ പകപോക്കലുകളെന്ന് തൃശൂര് : ജയിലിലെ പരിഷ്കാരങ്ങള്ക്ക് മുതിര്ന്ന ഉദ്യോഗസ്ഥനെ ബലിയാടാക്കി വിയ്യൂര് ജയിലില് നിന്നും മൊബൈല് ഫോണ് പിടിച്ച സംഭവം വഴിതിരിച്ചുവിടാന് നീക്കമെന്ന് ആക്ഷേപം. ഉന്നത ഉദ്യോഗസ്ഥന് അടുത്തിടെ രാത്രിയിലെ പാറാവ് ഉള്പ്പെടെ ശക്തമാക്കിയിരുന്നു. ചില ജീവനക്കാരും തടവുപുള്ളികളുമായുള്ള രഹസ്യ ഇടപാടും ചോദ്യം ചെയ്തു. ഇതും സര്ക്കാരിന്റെ ഉള്പ്പെടെ അപ്രീതിക്ക് ഇടയാക്കി. ഈ പരിഷ്കാരങ്ങളില് ചില ജീവനക്കാരും അസംതൃപ്തരാണ്. ഇതിന്റെ പ്രതിഫലനമാണ് സൂപ്രണ്ടിനെതിരെ കര്ശന നടപടി സ്വീകരിക്കണമെന്ന അന്വേഷണ റിപ്പോര്ട്ടിന്റെ പിന്നിലെന്നാണ് ആരോപണം. കേസില് അന്വേഷണ ഉദ്യോഗസ്ഥനായ ഉത്തരമേഖല ജയില് ഡി.ഐ.ജി വിനോദ് കുമാര് വിയ്യൂര് സെന്ട്രല് ജയില് സൂപ്രണ്ടായിരിക്കെയും ഇരുവരില് നിന്നും ഫോണ് പിടിച്ചിരുന്നു. ഇതുമായി ബന്ധപ്പെട്ട് അന്വേഷണം പ്രഖ്യാപിച്ചെങ്കിലും അന്വേഷണമുണ്ടായില്ല. എന്നാല് ഇപ്പോള് നടക്കുന്ന ഫോണ് വിളി അന്വേഷണം റഷീദില് നിന്ന് 2019ല് പിടിച്ച ഫോണിനെ കേന്ദ്രീകരിച്ചാണ്. എന്നാല് അന്ന് നിലവിലെ സൂപ്രണ്ട് ചുമതലയിലുണ്ടായിരുന്നില്ല. എന്നിട്ടും സൂപ്രണ്ട് ഗുരുതരമായ വീഴ്ച വരുത്തിയെന്ന റിപ്പോര്ട്ടാണ് നല്കിയത്. 2020ല് പുതിയ സൂപ്രണ്ട് ചുമതലയേറ്റ ശേഷം നിരവധി തവണ തടവുകാരില് നിന്നും ഫോണ് പിടിച്ചെടുത്തിരുന്നു. എന്നാല് റഷീദില് നിന്നും സുനിലില് നിന്നും ഫോണ് കണ്ടെടുത്തിരുന്നില്ല. ഇത് സംബന്ധിച്ച് വിയ്യൂര് പൊലീസ് സ്റ്റേഷനില് കേസ് നിലവിലുണ്ട്. കൊടി സുനിക്കും റഷീദിനും സൂപ്രണ്ട് ഓഫീസിലായിരുന്നു ഡ്യൂട്ടിയെങ്കിലും കാബിനിലേക്ക് കയറാന് അനുവാദമുണ്ടായിരുന്നില്ല. ദക്ഷിണേന്ത്യയിലെ മികച്ച ജയില് സൂപ്രണ്ടുമാരില് ഒരാളായി തിരഞ്ഞെടുക്കപ്പെട്ട സൂപ്രണ്ടാണ് എ.ജി സുരേഷ്. കേരളത്തില് നിന്നുള്ള രണ്ട് പേരില് ഒരാള്. ജീവനക്കാരുടെ ഫോണിന് വിലക്ക് ജയിലിനുള്ളിലേക്ക് വാര്ഡന്മാര്, പ്രിസണ് ഓഫീസര്മാര് എന്നിവരുടെ ഫോണുകള് അകത്തേക്ക് കടത്തുന്നതിന് വിലക്കേര്പ്പെടുത്തി. എല്ലാ ജയില് ജീവനക്കാരെയും കര്ശന പരിശോധനകള്ക്ക് ശേഷമേ കടത്തി വിടൂ. ജീവനക്കാരുടെ എല്ലാ ഫോണും ഗേറ്റിലെ സുരക്ഷാ ജീവനക്കാരനെ ഏല്പ്പിച്ച ശേഷമേ അകത്തേക്ക് കടത്തി വിടുന്നുള്ളൂ. രാത്രി ഡ്യൂട്ടിക്കെത്തുന്ന ജീവനക്കാരുടെ പുതപ്പ് ഉള്പ്പെടെ പരിശോധനയ്ക്ക് വിധേയമാക്കുന്നുണ്ട്. അകത്തേക്ക് കടന്നാല് ജീവനക്കാര്ക്ക് ഭക്ഷണം കഴിക്കാന് ക്യാന്റിനിലേക്ക് പോകാനുള്ള അനുവാദം മാത്രമേയുള്ളൂ. സൂപ്രണ്ട്, ജോയിന്റ് സൂപ്രണ്ട്, ഡോക്ടര്മാര് എന്നിവര്ക്ക് മാത്രമാണ് അകത്തേക്ക് ഫോണ് കൊണ്ടു പോകാന് അനുവാദമുള്ളൂ. വാഹനങ്ങള്ക്കും നിയന്ത്രണം ജയിലിനകത്തേക്ക് വാഹനങ്ങള് കടത്തി വിടുന്നതിലും കര്ശന നിയന്ത്രണം. ഭക്ഷ്യവസ്തുക്കള് ഉള്പ്പെടെയുള്ളവ കൊണ്ടു വരുന്ന വാഹനങ്ങളും മറ്റ് അത്യാവശ്യമുള്ള വാഹനങ്ങളും മാത്രമാണ് കടത്തി വിടുക.